Document ID: 31984R2779

*****
ΚΑΝΟΝΙΣΜΟΣ (ΕΟΚ) αριθ. 2779/84 ΤΗΣ ΕΠΙΤΡΟΠΗΣ
της 1ης Οκτωβρίου 1984
περί του καθορισμού μέτρων διασφάλισης που εφαρμόζονται στην εισαγωγή κατεψυγμένων καλαμαριών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 3796/81 του Συμβουλίου της 29ης Δεκεμβρίου 1981 περί κοινής οργάνωσης αγοράς στον τομέα των αλιευτικών προϊόντων (1), και ιδίως το άρθρο 24 παράγραφος 2,
Εκτιμώντας:
ότι η Ιταλική Δημοκρατία ζήτησε από την Επιτροπή να λάβει μέτρα διασφάλισης όσον αφορά τις εισαγωγές κατεψυγμένων καλαμαριών· ότι η Επιτροπή ζήτησε επανειλημμένα συμπληρωματικά στοιχεία· ότι τα στοιχεία αυτά συμπληρώθηκαν μέχρι τον Σεπτέμβριο του 1984·
ότι, κατά τη διάρκεια των τελευταίων μηνών, διαπιστώθηκε ότι σε πολλά κράτη μέλη πραγματοποιήθηκαν εισαγωγές σε ιδιαίτερα χαμηλές τιμές, περίπου 12 500 τόνων καλαμαριών, που αντιπροσωπεύουν το 73,5 % των συνολικών κοινοτικών εισαγωγών καλαμαριών του είδους Loligo spp., κατεψυγμένων, ολόκληρων, μη καθαρισμένων, προέλευσης Πολωνίας, και που αφορούν υψηλές ποσότητες·
ότι, δεδομένου ότι το εισαγόμενο προϊόν παρουσιάζει εμπορικά χαρακτηριστικά ανάλογα με το κοινοτικό προϊόν, οι εισαγωγές αυτές επιφέρουν μείωση της τιμής του κοινοτικού προϊόντος, πράγμα που σήμαινε, ιδίως μείωση στην ιταλική αγορά ίση με 33,5 % της μέσης τιμής κατά το 1983· ότι, λαμβανομένου υπόψη του προβλεπομένου ύψους των εισαγωγών αυτών και της τιμής του εισαγόμενου προϊόντος, υπάρχει φόβος ότι η κατάσταση αυτή των τιμών θα διατηρηθεί ή θα επιδεινωθεί κατά τους προσεχείς μήνες·
ότι η κατάσταση αυτή προκάλεσε σοβαρές δυσχέρειες διάθεσης των κοινοτικών προϊόντων που επέφεραν αποθεματοποίησή τους· ότι η διάθεση του αποθέματος αυτού παρακωλύεται από τις σημαντικές ποσότητες των εισαγωμένων προϊόντων στο επίπεδο των διαπιστωθεισών τιμών και ότι η διάθεση των αποθέματων αυτών δύναται να πραγματοποιηθεί μόνο σε ιδιαίτερα χαμηλές τιμές·
ότι τα στοιχεία που επί του παρόντος διαθέτει η Επιτροπή οδηγούν στο συμπέρασμα ότι η κοινοτική αγορά κατεψυγμένων, ολόκληρων μη καθαρισμένων καλαμαριών του είδους Loligo, υφίσταται, λόγω των εισαγωγών, σοβαρή διατάραξη που είναι ικανή να θέσει σε κίνδυνο τους στόχους του άρθρου 39 της συνθήκης· ότι πρέπει, υπ' αυτές τις συνθήκες, να ληφθούν για τα προϊόντα αυτά μέτρα διασφάλισης για περιορισμένο χρονικό διάστημα·
ότι διαπιστώθηκε, κατά τη διάρκεια των τελευταίων μηνών, η θέση σε ελεύθερη κυκλοφορία των προϊόντων αυτών στην Κοινότητα σε αγορές άλλες πλην της ιταλικής σε ιδιαίτερα χαμηλές τιμές· ότι πρέπει, κατά συνέπεια, για να αποφευχθεί οιαδήποτε εκτροπή του εμπορίου, να επεκταθεί η εφαρμογή των μέτρων αυτών σε ολόκληρη την Κοινότητα·
ότι δεν χρειάζεται να ανασταλούν όλες οι εισαγωγές των προϊόντων αυτών προέλευσης Πολωνίας αλλά να υποβληθούν στην τήρηση της κοινοτικής τιμής αναγωγής που καθορίστηκε με τον κανονισμό (ΕΟΚ) αριθ. 3672/83 της Επιτροπής (2) και τον κανονισμό (ΕΟΚ) αριθ. 3191/72 της Επιτροπής (3),
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Κάθε θέση σε ελεύθερη κυκλοφορία, στην Κοινότητα, καλαμαριών του είδους Loligo spp, κατεψυγμένων, ολόκληρων, μη καθαρισμένων, της διάκρισης ex 03.03 Β IV α) 1 αα) του Κοινού Δασμολογίου, προέλευσης Πολωνίας, αναστέλλεται.
2. Οι διατάξεις της παραγράφου 1 δεν εφαρμόζονται στις εισαγωγές προϊόντων η τιμή των οποίων «ελεύθερο στα σύνορα» είναι, τουλάχιστον, ίση με την τιμή αναγωγής, που περιλαμβάνεται στο παράρτημα.
3. Ωστόσο, ο παρών κανονισμός δεν εφαρμόζεται στα προϊόντα για τα οποία αποδεικνύεται ότι ευρίσκοντο υπό μεταφορά προς την Κοινότητα κατά την ημερομηνία έναρξης της ισχύος του παρόντα κανονισμού.
Οι ενδιαφερόμενοι αποδεικνύουν στις αρμόδιες τελωνειακές αρχές, χρησιμοποιόντας όλα τα τελωνειακά έγγραφα οδικής, σιδηροδρομικής ή θαλάσσιας μεταφοράς, ότι έχουν τηρηθεί οι όροι που προβλέπονται στο προηγούμενο εδάφιο.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται μέχρι τις 31 Δεκεμβρίου 1984.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 1 Οκτωβρίου 1984.

Labels: 2
3
18
6